Sakelesse van die Covid-19-pandemie - Corona Krisissentrum
Tuis / COVID-19 / Sakelesse van die Covid-19-pandemie
Sakelesse van die Covid-19-pandemie
Die Covid-19-pandemie het 'n groot demper geplaas op ondernemings se verwagtinge van groei en prestasie, maar dit hou ook belangrike sakelesse in.
Volgens Ronel Jooste, 'n finansiële konsultant, spreker en skrywer, het terme soos "onvoorsiene omstandighede", "noodgevalle" en "rampe" skielik 'n harde realiteit geword.
Jooste meen die Covid-19-situasie hou egter talle sakelesse in. "Dit sluit in die belangrikheid van 'n noodfonds, inkomstebeskerming en ander tipes versekering, meer as een bron van inkomste en gebeurlikheidsplanne."
Volgens Jooste is dit ook belangrik om weer na jou sakemodel te kyk. "Moeilike tye bring ook geleenthede mee. Jou omstandighede kan baie vinnig verander en dit beteken jy moet aanpasbaar wees vir verandering. Die nodigheid om tegnologie effektief te gebruik word ook in dié tyd beklemtoon."
Henning Rasmuss, direkteur van die Paragon Group, meen die impak van Covid-19 het talle positiewe gevolge waaronder beter interne kommunikasie, verbeterde buigsaamheid rakende besluitneming en fantastiese ondersteuning van IT-verskaffers.
"Die sleutel tot die voortbestaan van ondernemings in die huidige marktoestande is outonome werksmetodes en 'n hoë vlak van individuele vertroue in maatskappye en in spanne. Die oordeelkundige gebruik van kontant is ook van kritieke belang. Moenie net 'n plan-B in plek hê nie, maar beplan ook vir die slegste moontlike scenario," raai Rasmuss aan.
Volgens John-Ernest Fogwell, president van die Diamond-sakekamer, het die Covid-19-krisis ook gewys 'n mens moet steeds iets probeer doen al word jy beperk. "Ons onmiddellike uitdaging is om eerlik te kyk na ons vermoë om nuwe sake te lei en te genereer. Doen klein stappe ten einde beheer oor jou lot uit te oefen in hierdie nuwe onsekere toekoms van ons."
Tydsbestuur is volgens Arnoux Mare, besturende direkteur van Innovative Staffing Solutions, een van die belangrikste faktore wat tydens die Covid-19-pandemie weer onder die vergrootglas gekom het. "Die meerderheid ondernemings bestee hul tyd daaraan om die terugslae wat deur Covid-19 veroorsaak word te probeer afweer, eerder as om oplossings te vind om hul besigheid te laat groei."
Mare sê as entrepreneur moet jy verskeie hoede dra en besluite neem. "Alles wat oor jou pad kom, is belangrik en benodig onmiddellik jou aandag, veral as jy 'n span bestuur. Effektiewe gebruik van tyd in hierdie tydperk sal vir entrepreneurs en hul ondernemings die geleentheid bied om beter voorbereid te wees om hul pogings te maksimaliseer en hul winste te verhoog wanneer ondernemings na normale bedrywighede terugkeer."
Stephan du Plessis, 'n onafhanklike korporatiewe adviseur, meen daar is 'n paar goed wat ondernemings nou al kan doen ten einde hulle te help om weer hul ondernemings aan die gang te kry. Volgens Du Plessis is dit nou 'n goeie tyd om regtig oor jou onderneming te dink, soos byvoorbeeld om sterk- en swakpunte te identifiseer, en ook moontlike bedreigings raak te sien, maar ook geleenthede te benut.
"Dit is belangrik om behoorlik te beplan vir wanneer jou besigheid weer oopmaak. Dink dus solank aan 'n strategie in die verband. Jy moet ook 'n plan gereed hê om weer kliënte na jou besigheid te lok. Dit is ook belangrik om met jou krediteure, debiteure en werknemers te kommunikeer."